Savjetovanje s dionicima – sažeto izvješće

Kontekst – O europskom stupu socijalnih prava

Europska komisija donijela je 8. ožujka 2016. Komunikaciju u kojoj je predstavila preliminarni nacrt budućeg europskog stupa socijalnih prava . U Komunikaciji se iznosi obrazloženje inicijative te njezina uloga, područje primjene i priroda .

U tom kontekstu Komisija je od ožujka do 31. prosinca 2016. održala opsežno javno savjetovanje radi prikupljanja povratnih informacija o predloženom nacrtu za potrebe konačnog prijedloga. Svrha savjetovanja bila je rasprava o postojećim socijalnim pravima, promjenama u svijetu rada i društvima te o ulozi stupa kao socijalne dimenzije ekonomske i monetarne unije. Postupak savjetovanja zaključen je europskom konferencijom, koja je održana 23. siječnja 2017. Središnja tema savjetodavnog postupka bila je kako zajamčiti socijalnu zaštitu osoba u svim oblicima zaposlenja.

Jedan od dionika izjavio je da bi „primjerena i održiva socijalna zaštita trebala obuhvaćati sve osobe bez obzira na njihov status na tržištu rada, uz dužnu brigu za najranjivije, te se temeljiti na integriranom pristupu isporuke naknada i usluga, uključujući pristupačnu i održivu zdravstvenu skrb u kojoj se u obzir uzimaju nacionalne okolnosti, te na kvalitetnoj dugoročnoj skrbi koja se prvenstveno temelji na uslugama skrbi u domu i uslugama u zajednici, kao i na primjerenom smještaju beskućnika i potpori njihovoj ponovnoj integraciji u društvo. Odgovarajuće naknade za nezaposlene u razumnom trajanju te odgovarajući sustavi minimalnog dohotka trebali bi osigurati otpornu najnižu razinu socijalne zaštite koja omogućuje ponovnu integraciju na tržište rada. Mirovinski sustavi trebali bi omogućiti odgovarajuću zaštitu od siromaštva u starosti i istovremeno jamčiti održivost u cilju zaštite buduće generacije te pružiti potrebne resurse za djetinjstvo bez siromaštva.”

Svoj doprinos predmetnoj raspravi dale su i druge institucije EU-a. Premda su Europski gospodarski i socijalni odbor („smatra da bi rasprave koje je pokrenula Europska komisija o razvoju europskog stupa socijalnih prava obavezno trebale obuhvatiti i pitanje položaja radnika u novim oblicima rada, a osobito pitanje načina priznavanja njihova statusa i jamčenja da imaju odgovarajući pristup sustavima socijalne sigurnosti i socijalne zaštite”) i Odbor regija („smatra da u sklopu novih oblika zapošljavanja ili pri određivanju novih zajedničkih europskih minimalnih standarda uvijek treba uzeti u obzir odgovarajuću razinu socijalne zaštite”) u raspravu uveli važne elemente, Europski parlament otišao je korak dalje i zatražio donošenje preporuke koja bi obuhvaćala sve osobe u svim oblicima zaposlenja i samozaposlene.

Inicijativa za pristup socijalnoj zaštiti

U okviru inicijative provedeno je nekoliko savjetovanja s dionicima. Konkretno, provedeni su postupak savjetovanja s europskim socijalnim partnerima u dvije faze kako je propisano člankom 154. UFEU-a te otvoreno javno savjetovanje.

1. Rezultati početne procjene učinka

Komisija je zaprimila devet povratnih odgovora na početnu procjenu učinka od pojedinaca/subjekata u Nizozemskoj (šest), Belgiji, Njemačkoj i Ujedinjenoj Kraljevini. Osobe/udruge iz Nizozemske u svojim odgovorima ističu supsidijarnost te smatraju da bi samozaposlene osobe htjele biti odgovorne za svoje odluke, uključujući za osiguravanje rizika. U odgovoru poslovne organizacije iz Ujedinjene Kraljevine navodi se da je dobrovoljne sustave u državama članicama lakše uspostaviti u kratkom do srednjem roku (od dvije godine do pet godina), ali da je to potrebno učiniti na nacionalnoj razini te da vlade možda teško postignu dogovor. Organizacija EuroHealthNet u svojem odgovoru naglašava važnu ulogu socijalne zaštite u smanjenju nejednakosti u području zdravstva, a krovne organizacije njemačkog socijalnog osiguranja podupiru raspravu o pristupu socijalnoj zaštiti te stvaranje sustava socijalne zaštite koji su otporni na buduće izazove u kontekstu promjena u svijetu rada.

2. Rezultati prve faze savjetovanja sa socijalnim partnerima

Prva faza savjetovanja sa socijalnim partnerima pokrenuta je 29. travnja, a zatvorena 23. lipnja 2017.

U savjetovanju su sudjelovali sljedeći sindikati: Europska konfederacija sindikata (ETUC), Eurocadres, Europska konfederacija izvršnog i upravnog osoblja (CEC), Europska konfederacija nezavisnih sindikata (CESI), Europski savez radnika u sektoru umjetnosti i zabave (EAEA) i Europsko udruženje novinara (EFJ). Valja napomenuti da odgovor ETUC-a obuhvaća i stajališta deset sektorskih sindikata u njegovu sastavu.

Kad je riječ o poslodavcima, odgovore u okviru savjetovanja dostavili su BusinessEurope, Europski centar poslodavaca i poduzeća koji pružaju javne usluge (CEEP), EuroCommerce, Europsko udruženje obrtnika, malih i srednjih poduzetnika (UEAPME), Vijeće europskih poslodavaca u metalskoj industriji, inženjerstvu i novim tehnologijama (CEEMET), Vijeće europskih općina i regija (CEMR), Europska grupacija poslodavaca u kemijskoj industriji (ECEG), Udruga hotela, restorana i kafića u Europi (HOTREC), Predstavnik za sektor maloprodaje, veleprodaje i međunarodne trgovine u EU-u (EuroCommerce), Skupina poslodavaca pri Odboru poljoprivrednih organizacija u Europskoj uniji (GEOPA-COPA) i Svjetska konfederacija za zapošljavanje (WEC).

Utvrđivanje problema povezanih s pristupom socijalnoj zaštiti